สภาผู้แทนราษฎรลักเซมเบิร์ก

สภาผู้แทนราษฎรลักเซมเบิร์ก (ลักเซมเบิร์ก: D'Chamber, ฝรั่งเศส: Chambre des Députés, เยอรมัน: Abgeordnetenkammer) เป็นสภานิติบัญญัติระบบสภาเดี่ยวแห่งราชรัฐลักเซมเบิร์ก ประกอบด้วยผู้แทนจำนวน 60 คน มาจากการเลือกตั้งโดยมีวาระครั้งละ 5 ปี จากการเลือกตั้งระบบสัดส่วนในแบบเขตเลือกตั้งแบบมีผู้แทนหลายคนทั้ง 4 เขต ใช้วิธีโดนต์ในการคำนวนที่นั่ง โดยผู้ลงคะแนนสามารถลงคะแนนให้แก่ผู้สมัครจำนวนกี่รายก็ได้โดยขึ้นอยู่กับเขตเลือกตั้งนั้นๆ สภามีที่ทำการอยู่ที่ โอแตลเดอลาช็องบร์ นครลักเซมเบิร์ก บทบาทของสภาผู้แทนราษฎรนั้นบัญญัติไว้ในหมวดที่ 4 ของรัฐธรรมนูญ โดยหมวดแรกนั้นกล่าวถึงวัตถุประสงค์ของสภาเพื่อมีหน้าที่เป็นตัวแทนของประเทศ ลักเซมเบิร์กเป็นประเทศที่มีประชาธิปไตยระบบรัฐสภา โดยมีสมาชิกผู้แทนราษฎรมาจากการเลือกตั้ง หน้าที่หลักของสภาคือการผ่านกฎหมายจะต้องได้รับการลงมติจำนวนสองครั้ง โดยจะต้องเว้นระยะเวลาอย่างน้อยสามเดือนระหว่างการลงมติในแต่ละครั้งถึงจะผ่านเป็นกฎหมายได้ การลงมติในแต่ละครั้งจะต้องได้รับเสียงข้างมากเด็ดขาดโดยองค์ประชุมจะต้องมีสมาชิกอย่างน้อยครึ่งหนึ่งของสมาชิกทั้งหมด อ้างอิง